text: Weekenden-vejret? Det bliver hundekoldt!
  08 marts 2013 kl. 07.36
  Ikke alene bliver det koldt i weekenden. Kraftig blæst vil få det til at føles som minus 15 grader.
  Vinteren vender tilbage i weekenden.
  Dagtemperaturerne bliver omkring 0, og det kommer til at blæse meget.
  - Vinden er drejet om i det kolde hjørne, og det er stadig vinter øst for os. Foråret var lige forbi og sige goddag, men det er væk den nærmeste tid igen, siger vagtchef ved DMI Henning Gisselø til ritzau.
  Den hårde vind vil få temperaturerne til at føles som helt ned til minus 15 grader!
  I dag kommer der sandsynligvis slud- eller snebyger i sydjylland.
  Lørdag falder der sandsynligvis ingen nedbør.
  - Men søndag kan være lokale snebyger, siger vagtchefen.
  Samtidig bliver det gråvejr.
  - Som det ser ud nu, får vi i hvert fald en uge med koldt vejr, temperaturer ikke ret meget over frysepunktet og nattefrost. Der er ikke noget, der ligner forår inden for de næste 14 dage, siger Henning Gisselø.
  